### NN 103/2024 (4.9.2024.), Pravilnik o izmjenama i dopuni Pravilnika o načinu ostvarivanja prava na zdravstvenu zaštitu hrvatskih branitelja iz Domovinskog rata koja nisu utvrđena kao standard prava iz obveznog zdravstvenog osiguranja

Ministarstvo branitelja

1796

Na temelju članka 25. stavka 11. Zakona o hrvatskim braniteljima iz Domovinskog rata i članovima njihovih obitelji (»Narodne novine«, broj 121/17, 98/19, 84/21 i 156/23), uz suglasnost ministra zdravstva, ministar hrvatskih branitelja donosi

PRAVILNIK

O IZMJENAMA I DOPUNI PRAVILNIKA O NAČINU OSTVARIVANJA PRAVA NA ZDRAVSTVENU ZAŠTITU HRVATSKIH BRANITELJA IZ DOMOVINSKOG RATA KOJA NISU UTVRĐENA KAO STANDARD PRAVA IZ OBVEZNOG ZDRAVSTVENOG OSIGURANJA

Članak 1.

U Pravilniku o načinu ostvarivanja prava na zdravstvenu zaštitu hrvatskih branitelja iz Domovinskog rata koja nisu utvrđena kao standard prava iz obveznog zdravstvenog osiguranja (»Narodne novine«, br. 132/22) u članku 8. iza stavka 2. dodaje se stavak 3. koji glasi:

»(3) U slučaju iz stavka 1. i 2. ovoga članka nakon proteka roka iz stavka 1. i 2. ovoga članka, korisnik može podnijeti novi zahtjev za ostvarivanje prava na bolničku medicinsku rehabilitaciju zbog iste bolesti, iste ozljede ili istog ranjavanja prema odredbama ovoga Pravilnika uz koji mora priložiti novu medicinsku dokumentaciju.«.

Članak 2.

Članak 10. mijenja se i glasi:

»Hrvatskom branitelju iz Domovinskog rata može se uskratiti bolnička medicinska rehabilitacija ako:

a) je ostvario pravo na bolničku medicinsku rehabilitaciju po odredbama ovoga Pravilnika ili Pravilnika o načinu ostvarivanja prava na zdravstvenu zaštitu hrvatskih branitelja iz Domovinskog rata koja nisu utvrđena kao standard prava iz obveznog zdravstvenog osiguranja (»Narodne novine«, br. 104/18), po istoj medicinskoj dokumentaciji, u razdoblju od 12 mjeseci prije podnošenja zahtjeva za bolničku medicinsku rehabilitaciju po odredbama ovoga Pravilnika

b) je podnio zahtjev prije isteka roka iz članka 8. ovoga Pravilnika

c) Povjerenstvo za odobravanje bolničke medicinske rehabilitacije ocijeni da ne postoji medicinska opravdanost za provođenje bolničke medicinske rehabilitacije

d) Povjerenstvo za odobravanje bolničke medicinske rehabilitacije ocijeni da postoje kontraindikacije za provođenje bolničke medicinske rehabilitacije

e) Povjerenstvo za odobravanje bolničke medicinske rehabilitacije ocijeni da postoje drugi medicinski razlozi za uskratu bolničke medicinske rehabilitacije ili

f) nisu ispunjeni drugi uvjeti predviđeni ovim Pravilnikom.«.

Članak 3.

Članak 11. stavak 2. točka c) mijenja se i glasi:

»c) prijedlog za bolničku medicinsku rehabilitaciju (Obrazac broj 2) ili potvrda izabranog liječnika obiteljske medicine o potrebi provođenja održavajuće bolničke medicinske rehabilitacije«.

Članak 4.

Članak 18. mijenja se i glasi:

»(1) Pravo iz članka 15. ovoga Pravilnika ostvaruje se na način sufinanciranja ili refundacije novčanog iznosa koji može biti jednak ili niži od iznosa kojeg odobrava Hrvatski zavod za zdravstveno osiguranje, ovisno o ukupnoj cijeni traženog pomagala od koje ukupno odobreni i isplaćeni iznos ne može biti viši.

(2) Iznimno od stavka 1. ovoga članka, može se odobriti viši iznos od iznosa koji odobrava Hrvatski zavod za zdravstveno osiguranje ukoliko je korisnik u teškoj socio-ekonomskom situaciji i teškom medicinskom stanju prema mišljenju Povjerenstva za odobravanje prava na ortopedska i druga pomagala, a ovisno o ukupnoj cijeni traženog pomagala od koje ukupno odobreni i isplaćeni iznos ne može biti viši.

(3) Iznimno od stavka 1. ovoga članka, može se sufinancirati, odnosno refundirati novčani iznos za pomagalo koje nije na listi Hrvatskog zavoda za zdravstveno osiguranje ukoliko Povjerenstvo za odobravanje prava na ortopedska i druga pomagala utvrdi opravdan razlog, a s obzirom na medicinsko i socio-ekonomsko stanje korisnika.«

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-03/6
 Urbroj: 522-2/2-24-3
 Zagreb, 23. kolovoza 2024.

Potpredsjednik Vlade
 i ministar hrvatskih branitelja
 Tomo Medved, v. r.